**SUNET DE FULGER**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUNET DE FULGER

Fantasmă trecătoare

Văzduhul se despică

În fulgere albastre

Umbrite de lumină.

Eu singur îmi fac vină

C-am adunat în glastre

Furate dintre nouri

Tot fulgere albastre

Şi păsării maiastre

Nu i-am făcut cadouri

Şi nici iubirii noastre

Nu i-am clădit castele.

Ci numai peruzele

Din boabele de rouă

Am adunat în suflet

Şi-acum le-mpart în două

Să ne rămână nouă

Lumina dintre stele

Şi ochii de femeie

Şi fulgerele grele

Şi căile lactee.

Privirea ta mă doare,

Aprinde-n mine focuri

Şi ale nopţii jocuri

Îmi dăruie sorocuri

Şi gura ta de floare

Menită să-nfioare

Şi vântul şi clipita

Ce m-a urcat pe rug.

Şi nu mai vreau să fug,

Nu-mi mai blestem ursita

Şi nu alung ispita

Ci o ascund în sânge.

Cu cercuri mari mă strânge

Iubirea nesfârşită.

Copilă mea iubită

Hai să furăm grădina

Şi s-o sădim în case,

Hai să spălăm lumina

Cu cântece duioase

Şi hai să ne dăm mâna

La margine de ape.

Să ne adie luna,

Să-mi fii tot mai aproape,

Să ne iubim într-una

Şi să-ţi aşez cununa

De albă răsuflare

A cerului de vară

Pe fruntea ta surioară

A cerului senin.

Şi-apoi să o pornim

Spre leagănul minunii.